ΕΠΑΝΑΛΗΠΤΙΚΑ ΜΑΘΗΜΑΤΑ ΛΟΓΟΤΕΧΝΙΑΣ

ΠΡΟΛΟΓΟΣ

Μια καλή επανάληψη είναι το να απαντήσετε σε αυτά τα ερωτήματα προφορικά που θα σας διευκολύνουν, όπως κάνουμε στο μάθημα, να αναλύσουμε το εκάστοτε λογοτεχνικό έργο και κάνοντας τις απαραίτητες συνδέσεις με τα άλλα λογοτεχνικά έργα ολοκληρώνουμε τη μελέτη μας για τις πανελλήνιες εξετάσεις. Όποιος κάνει όλες τις ερωτήσεις μπορούμε να πούμε ότι έκανε μια καλή επανάληψη. Δεν έχει σημασία εάν πέσουν στις εξετάσεις τα ίδια κείμενα ή οι ίδιες ερωτήσεις, γιατί όποιος απαντήσει σε αυτές τις ερωτήσεις και πρόσεχε και συμμετείχε ενεργά στα μαθήματα και στις εκεί ερωτήσεις του διδάσκοντα έχει σίγουρα αποκτήσει τις δεξιότητες που απαιτούνται για να σχολιάσει επαρκώς οποιοδήποτε κείμενο άγνωστο του ζητηθεί. Άλλωστε η λογοτεχνία και τα κείμενα ως προς την αντίληψη τους δεν είναι προορισμένα για τεχνική αντιμετώπιση παπαγαλίας αλλά για την πνευματική και ψυχική εκείνη προσέγγιση όπου κάποιος το κατανοεί αισθαντικά. Για αυτό το λόγο να μην διστάσετε να ασχοληθείτε με αυτή την εργασία αυτοδικαιολογούμενοι ότι είναι χάσιμο χρόνου πριν τις πανελλήνιες αφού δεν πρόκειται να πέσουν τα ίδια κείμενα. Αυτή η θέση είναι βεβαιότητα του δασκάλου σας και προσπάθησε να σας την περάσει μέσα από τα μαθήματα τα δια ζώσης άλλα και μέσα από αυτές τις σκέψεις του πριν τις εξετάσεις σας. Τμήμα αυτού του υλικού των ερωτήσεων θα παρουσιασθεί στα μαθήματά μας είτε τα δια ζώσης είτε τα τηλεμαθήματα. Εάν κάποιος έχει κάποιο θέμα δυσκολίας κατανόησης ερωτήματος μπορεί να απευθυνθεί σε μένα διάμεσου του γνωστού email. Αυτά είναι τα μαθήματα λογοτεχνίας που θα κάναμε το τελευταίο δίμηνο που κάποιος, αν για τους δικούς του λόγους απουσιάζει, μπορεί πλέον να έχει διαδικτυακά ζωντανά τα ερωτήματα που θα έθετε ο διδάσκων για να γίνει η ανάλυση των έργων και μάλιστα με αυτή τη σειρά κατά κύριο λόγο. Το μόνο που λείπει είναι η δική σας άμεση συμμετοχή που ζωντανεύει το λόγο των κείμενων αλλά δεδομένου των συνθηκών μπορούν έστω και οι ερωτήσεις να σας βοηθήσουν για την επανάληψη. Έτσι η τεχνολογία αποδεικνύεται κατά το μέτρο του δυνατού χρήσιμη, αφού για όσους δεν παρακολουθούν από δια ζώσης τα μαθήματά μας μπορούν να τα αξιοποιήσουν δια αυτής της εργασίας δημιουργικά. Για αυτούς τους λόγους θερμή παράκληση προς όλους τους μαθητές μου αλλά και όχι μόνο, αφού το μάθημα είναι ανοικτό στο e class, αξιοποιήστε το πόνημα αυτό που έγινε με πολλή αγάπη όχι για να αντικαταστήσει τη φυσική σας παρουσία στην τάξη και τη δημιουργική σας εκεί παρουσία αλλά για να σας εξυπηρετήσει δεδομένων των συνθηκών. Πρέπει να προηγηθεί η προσεκτική ανάγνωση του κειμένου όπως κάναμε στην τάξη.

ΚΕΙΜΕΝΟ : «ΨΑΡΑΚΙ ΣΤΗ ΓΥΑΛΑ» Μ.ΧΑΚΚΑΣ/ 1ο ΜΑΘΗΜΑ

ΕΡΩΤΗΣΕΙΣ

1. Σε πόσα χρονικά επίπεδα κινείται η ιστορία; Ποια από αυτά αποτελούν παρελθόν και ποια παρόν; Ποιες είναι οι ιστορικές τους αναφορές;
2. Είναι το έργο αυτό αυτοβιογραφικό; Σε ποια σημεία διακρίνετε κάτι τέτοιο; Με ποια εκφραστικά μέσα το αναδεικνύει ως τέτοιο ο συγγραφέας;
3. Αντιπροσωπεύει ο ήρωας άλλα πρόσωπα; Με ποια εκφραστικά μέσα το επιτυγχάνει;
4. Ο Χάκκας ήταν ένας πονεμένος άνθρωπος. Που διακρίνετε αυτό στο έργο του;
5. Ποια χρήση προσώπου κυριαρχεί και γιατί;
6. Ποια κοινωνικά και πολιτικά θέματα απασχολούν τον συγγραφέα και είναι εμφανή στο κείμενο;
7. Ποιος είναι ο ήρωας; Χαρακτηρίστε τις επιλογές του δυο χρόνια πριν το 1965. Χαρακτηρίστε τις επιλογές του ήρωα στα νιάτα του. Χαρακτηρίστε τις επιλογές του ήρωα το 1967.Τι διαπιστώνετε;
8. Χαρακτηρίστε τον τίτλο της ιστορίας. Πως συσχετίζεται ο τίτλος με την υπόθεση; Τι ήταν το ψαράκι της γυάλας για τον ήρωα μας;
9. Ποια γνωρίσματα είχε το ηρωικό παρελθόν του ήρωα;
10. Ποια γνωρίσματα έχει το μικροαστικό του παρόν; Συμβιβάζονται παρελθόν και παρόν του ήρωα κατά τον συγγραφέα;
11. Πως το αντιμετωπίζει το μικροαστικό του παρόν ο ήρωας; Ανάδειξε εκφραστικές επιλογές του έργου που παρουσιάζουν αυτή του τη θέση.
12. Συντηρεί ή όχι την ιδεολογική του κατεύθυνση ο ήρωας; Δικαιολογήστε την απάντηση σας.
13. Την 21η Απριλίου 1967 ημέρα κήρυξης της δικτατορίας στην Ελλάδα ποια ήταν τα βασικά διλλήματα του ήρωα; Ποιες αποφάσεις παίρνει; Ποια από αυτές αποτελεί τη λύση της πλοκής της ιστορίας μας;
14. Οι δικές σας προτεραιότητες εάν ζούσατε εκείνη την ημέρα θα συνέπιπταν με εκείνες του ήρωα της ιστορίας μας;
15. Ποια συναισθήματα σας προκαλεί ο ήρωας με τις επιλογές του;
16. Να χαρακτηρίσετε το ύφος του λόγου του Χάκκα. Τι επιτυγχάνει με το ύφος αυτό;
17. Οι εικόνες του έργου χαρακτηρίζονται από ζωντάνια. Πως το επιτυγχάνει αυτό;
18. Στο έργο κυριαρχεί ο εσωτερικός μονόλογος. Πως το διαπιστώνεται αυτό; Σε τι τον εξυπηρετεί για την πλοκή της ιστορίας τον συγγραφέα ο εσωτερικός μονόλογος;
19. Που υπάρχει διάλογος και πως τον αξιοποιεί ο Χάκκας;
20. Στα επεισόδια της ημέρας εκείνης της 21ης Απριλίου υπάρχει στο διήγημα μια εικόνα συμβολική. Ποια είναι αυτή και πως την αξιοποιεί ο Χάκκας στο διήγημά του;
21. Αισθάνεσθε ότι ο συγγραφέας κάνει αυτοκριτική ή όχι;
22. Ποιοι είναι οι παράγοντες που κατά τον συγγραφέα έχουν αλλάξει τον ήρωα του διηγήματος ώστε τελικά την ημέρα εκείνη αντί την αγωνιστική αντίσταση κατά της δικτατορίας να προτιμήσει το ψαράκι της γυάλας;
23. Ποια η στάση του συγγραφέα απέναντι στον ήρωά του; Φανερώνει αγανάκτηση, χλευασμό, ειρωνεία ή κατανόηση; Να δικαιολογήσετε τις απαντήσεις σας.

ΠΑΡΑΛΛΗΛΑ ΚΕΙΜΕΝΑ

1 «ΕΠΙ ΑΣΠΑΛΑΘΩΝ…» Γ. ΣΕΦΕΡΗ

ΕΡΩΤΗΣΕΙΣ

1. Ο Σεφέρης ποια στάση διαφορετική από τον Χάκκα παρουσιάζει στο ποίημα αυτό έναντι της δικτατορίας; Η διαφορετική αυτή στάση αναδεικνύεται μέσα από το ποίημα σε τρεις άξονες. Να τους εντοπίσετε.
2. Σχολιάστε τη γαλήνη στην ψυχή του ποιητή.
3. Ποιο νόημα πιστεύετε ότι έχουν τα αποσιωπητικά στον τίτλο του ποιήματος;
4. Κυρίαρχος στο ποίημα είναι ο συνειρμός, αφού τον εντοπίσετε να τον σχολιάσετε.
5. Τι επιδιώκει ο ποιητής αναφέροντας σε διαφορετικό χρόνο τα ρήματα που χρησιμοποιεί στην πρώτη στροφική ενότητα;
6. Το ποίημα αυτό ίσως δεν είναι από τα καλύτερα του Νομπελίστα ποιητή μας. Έχει όμως μεγάλη σημασία, γιατί ξεκαθαρίζει τη στάση του ανθρώπου που αγαπά την ελευθερία απέναντι σε κάθε καταπίεση όπως η δικτατορία του 1967 για την Ελλάδα και όπως σημειώνει ο Γ. Βαλέτας είναι μια προειδοποιητική απειλή προς κάθε βιαστή της ελευθερίας του λαού. Ο ίδιος ο Σεφέρης δήλωσε « Είμαι ένας άνθρωπος χωρίς κανένα απολύτως πολιτικό δεσμό και μπορώ να το πω χωρίς φόβο και χωρίς πάθος. Βλέπω μπροστά μου τον γκρεμό όπου μας οδηγεί η καταπίεση της χούντας που κάλυψε τον τόπο. Αυτή η ανωμαλία πρέπει να σταματήσει. Είναι εθνική επιταγή.» Λαμβάνοντας υπόψη τα παραπάνω, ποιες ομοιότητες και ποιες διαφορές εντοπίζετε στη στάση του Σεφέρη και του Χάκκα στο θέμα της αντιμετώπισης της δικτατορίας;

2ο ΠΑΡΑΛΛΗΛΟ « Θεσσαλονίκη Μέρες του 1969» του Μ. ΑΝΑΓΝΩΣΤΑΚΗ

ΕΡΩΤΗΣΕΙΣ

1. Ποια κοινά σημεία εικόνων μικροαστισμού στην ελληνική κοινωνία διαπιστώνετε στο ποίημα του Αναγνωστάκη με το έργο του Χάκκα; Ποια είναι τα κυρίαρχα χαρακτηριστικά επιλογών του μικροαστισμού και στα δυο έργα;
2. Το ποίημα έχει πρόθεση να προκαλέσει συναισθήματα ή να προκαλέσει κινητοποίηση εγκεφαλική των αναγνωστών του; Για όποια θέση πάρετε να αναφέρετε επιχειρήματα.
3. Το ποίημα ανήκει στην μοντέρνα ή στην παραδοσιακή ποίηση και γιατί;

3ο ΠΑΡΑΛΛΗΛΟ « ΠΟΙΗΣΗ 1948» ΤΟΥ Ν. ΕΓΓΟΝΟΠΟΥΛΟΥ – «ΣΤΟΝ ΝΙΚΟ Ε…» ΤΟΥ Μ. ΑΝΑΓΝΩΣΤΑΚΗ

Ένας διάλογος αναπτύσσεται ανάμεσα στους δυο ποιητές και στα δυο αυτά ποιήματα τους για το ποια πρέπει να είναι η στάση των ποιητών και γενικότερα των πνευματικών ανθρώπων απέναντι στις κρίσιμες στιγμές της ιστορίας όπως πόλεμοι, δικτατορίες κλπ.

ΕΡΩΤΗΣΗ

Ποια στάση αναγνωρίζεται ότι ακολουθεί ο Εγγονόπουλος και ποια ο Αναγνωστάκης; Με ποια εκφραστικά μέσα ο καθένας την αναδεικνύει μέσα από τα αντίστοιχα ποιήματά του;

4ο ΠΑΡΑΛΛΗΛΟ «Η ΣΥΣΚΕΨΗ» ΤΟΥ Μ. ΧΑΚΚΑ / 2ο ΜΑΘΗΜΑ

ΕΡΩΤΗΣΕΙΣ ΠΡΩΤΑ ΩΣ ΠΑΡΑΛΛΗΛΟ

1. Το έργο « η σύσκεψη» του ίδιου συγγραφέα το 1972 πέντε χρόνια μετά μπορεί να μας αναδείξει μέσω του ήρωα του και των αναζητήσεων του μια απάντηση για τις επιλογές του ήρωα στο «ψαράκι της γυάλας»;
2. Αν σας έλεγα ότι ο Μ. Χάκκας είναι συγγραφέας αριστερής ιδεολογικής κατεύθυνσης τι υποθέσεις μπορείτε να κάνετε με την έννοια του συμβιβασμού του ήρωα και στις δυο ιστορίες; Να αναπτύξετε τις σκέψεις σας.

ΕΡΩΤΗΣΕΙΣ

1. Ποια είναι η ιστορία της σύσκεψης;
2. Ο ήρωας σε αυτή τη σύσκεψη αισθάνεται εγκλωβισμένος. Ποια στοιχεία του περιβάλλοντος της σύσκεψης του δημιουργούν αυτή την αίσθηση;
3. Ποιο είναι το χρονικό πλαίσιο δράσης της ιστορίας; Σε τι εξυπηρετεί αυτό τον συγγραφέα;
4. Ο Χάκκας το 1972 βιώνει την εμπειρία της ασθένειας και του επικείμενου θανάτου του και είναι για αυτούς τους λόγους ιδιαίτερα πονεμένος και απελπισμένος μιας και είναι νεότατος στην ηλικία μόλις 46 χρονών. Διαπιστώνεται κάτι τέτοιο σε αυτό το έργο του; Πως εκδηλώνεται η αντίδραση του στο προσωπικό του δράμα;
5. Η σύσκεψη παρομοιάζεται με κάποιες εικόνες. Το ίδιο και ο ήρωας μέσα σε αυτή. Να εντοπίσετε αυτές τις συνθέτες παρομοιώσεις και να τις αναλύσετε.
6. Σε τι διαφοροποιείται το απόσπασμα της σκηνής στο λεωφορείο με το υπόλοιπο κείμενο;
7. Πως χαρακτηρίζει τους άλλους που μετέχουν στη σύσκεψη;
8. Ο ήρωας θέλει να ελευθερωθεί; Μπορεί να ελευθερωθεί; Με ποιον τρόπο προσπαθεί να ελευθερωθεί;
9. Τι συμβολίζουν τα κλειστά παράθυρα, οι βουλωμένες χαραμάδες, και οι βουλωμένες τρύπες αλλά και η ορθάνοικτη πόρτα;
10. Τι συμβολίζει το έξω από τη σύσκεψη «καλοκαίρι»;
11. Το καταφέρνει να ελευθερωθεί; Ο ήρωας διέφυγε από την σύσκεψη; Γιατί;
12. Ποια συμπεράσματα βγάζετε για την πολιτική δράση του ήρωα, σε μια περίοδο που βρισκόμαστε στην καρδιά της δικτατορίας στην Ελλάδα (1972);
13. Το κείμενο στην αρχή και στο τέλος του παρουσιάζει ένα ιδιαίτερο εκφραστικό ενδιαφέρον με αρκετά σχήματα λόγου που θέλουν να δώσουν έμφαση σε ορισμένα σημεία. Ποια σχήματα λόγου κυριαρχούν σε αυτά τα σημεία; Τι αναδεικνύουν για την ιστορία;
14. Η λύση στην ιστορία ήταν επιλογή του ήρωα; Σχολιάστε την . Εσείς θα κάνατε το ίδιο ή θα είχατε μια διαφορετική επιλογή; Δώστε το δικό σας τέλος στην ιστορία.
15. Στο κείμενο γίνεται μια σύσκεψη. Ποιο το περιεχόμενο της κατά τη γνώμη σας;
16. Στο κείμενο ο ήρωας παρουσιάζει μια τάση φυγής. Πόσες άλλες περιπτώσεις προσωπικής φυγής πιστεύετε ότι μπορεί να έχει ένας σύγχρονος άνθρωπος;

ΠΑΡΑΛΛΗΛΑ 1. «Η ΠΟΡΤΑ» ΤΟΥ ΜΙΡΟΣΛΑΒ ΧΟΛΟΥΜΠ

ΕΡΩΤΗΣΕΙΣ

1. Κάνετε κάποια σκέψη για την τετραπλή επανάληψη της προτροπής – προσταγής « πήγαινε και άνοιξε την πόρτα» στην αρχή κάθε στροφής; Σχολιάστε την προτροπή αυτή. Ποια είναι η φωνή που την προστάζει;
2. Σχολιάστε το ποιητικό μοτίβο της πόρτας και το συμβολικό της χαρακτήρα. Ποιες ομοιότητες και διαφορές διαπιστώνετε σε συνδυασμό με την πόρτα όπως την εκφράζει στην «σύσκεψη» ο Χάκκας;
3. Σε ποια λογοτεχνικά έργα που μας απασχόλησαν φέτος στην τάξη συναντήσαμε το μοτίβο της πόρτας;
4. Παρατηρήστε στη β΄και γ΄ στροφή την κλιμάκωση αυτών που μπορεί να δει κανείς αν ανοίξει μια πόρτα ( από το ειδικό στο γενικό και μετά στο φανταστικό). Φαίνεται να έχει σημασία το τι θα δει κανείς;
5. Σχολίασε τη συμβολική σημασία αυτών που μπορεί να δει κανείς : δέντρο, δάσος- κήπος, πόλη μαγική, σκυλί που ψαχουλεύει, μορφή, μάτι, εικόνα μιας εικόνας, καθαρισμό καταχνιάς, τη σκοτεινιά που θορυβεί, κούφιος άνεμος, το τίποτε, το ρεύμα.
6. Ποιο είναι το ελάχιστο που μπορεί να δει κανείς; Σε ποιο σημείο του ποιήματος ορίζεται; Ποιο είναι το μέγιστο που μπορεί να δει κανείς; Σε ποιο σημείο του ποιήματος το συναντήσαμε;

ΑΛΛΑ ΠΑΡΑΛΛΗΛΑ ΤΑ ΔΥΟ ΠΟΙΗΜΑΤΑ ΤΟΥ ΚΑΒΑΦΗ «ΤΑ ΠΑΡΑΘΥΡΑ» ΚΑΙ « Η ΠΟΛΙΣ»

ΕΡΩΤΗΣΕΙΣ

1. Που συναντιέται το καθένα από τα τρία κείμενα ( παράθυρα- πόλις-η πόρτα) με τη σύσκεψη; Ποιο είναι το νήμα που τα συνδέει;
2. Τι προτρέπουν για τη φυγή τα «παράθυρα» και τι « η πόρτα» ;
3. Στο ποίημα « η πόλις» ο Καβάφης λέει χαρακτηριστικά ότι «αν τη ζωή του χάλασε εδώ, σε όλη τη γη τη χάλασε». Τι εννοεί; Αυτή η στάση του Καβάφη αισθάνεσαι ότι είναι μια απάντηση στον ήρωα της «σύσκεψης»;
4. «Σύσκεψη», «Πόρτα», «Παράθυρα», «Πόλις». Τι κοινό έχουν αυτοί οι τίτλοι; Ποιες είναι οι συνδηλώσεις τους; Τι είδους πράγματα δηλαδή μας εγκλωβίζουν συνήθως;

ΜΑΘΗΜΑ 3ο : ΤΑ ΕΡΓΑ «ΠΙΣΤΟΜΑ» ΚΑΙ «ΑΚΟΜΑ» ΤΟΥ Κ. ΘΕΟΤΟΚΗ

ΕΡΩΤΗΣΕΙΣ

«ΤΟ ΠΙΣΤΟΜΑ»

1. Σε ποια σημεία γίνεται αλλαγή σκηνών;
2. Ο ήρωας είναι επώνυμος ενώ η γυναίκα, ο εραστής της και το Μωρό είναι ανώνυμα. Γιατί;
3. Πως περιγράφει τον ήρωα του ο Θεοτόκης; Αρμόζει η περιγραφή με τη συμπεριφορά του ήρωα; Υπάρχει ταύτιση ή διάσταση εσωτερικού κόσμου και εξωτερικών αντιδράσεων;
4. Να περιγράψετε το φυσικό τοπίο. Σε τι εξυπηρετεί αυτή η περιγραφή την ιστορία των φόνων;
5. Να περιγράψετε τον διάλογο. Ποια η στάση του ήρωα και ποια της γυναίκας του;
6. Ποιες πιέσεις δέχεται ο Κουκουλιώτης;
7. Ποια είναι η λύση στην πλοκή που δίνει ο συγγραφέας;
8. Δεν γνωρίζουμε εάν η μητέρα έθαψε τελικά το Μωρό πίστομα ή όχι. Εάν το έπραξε σύγκρινε την με τη «Φόνισσα» του Παπαδιαμάντη και τη μάνα του Βιζυηνού στο «Αμάρτημα της μητρός μου».

«ΑΚΟΜΑ»

1. Στο έργο να χαρακτηρίσεις τους ήρωες της ιστορίας τεκμηριώνοντας τους χαρακτηρισμούς σας σε αντίστοιχα χωρία του έργου.
2. Που υπάρχουν αλλαγές σκηνής; ( μεταβολές χώρου και χρόνου)
3. Πως διαρθρώνονται τα διάφορα επεισόδια της ιστορίας;
4. Να σχολιαστούν οι φράσεις « τον επαναπήρε η χολή» και «τόσο η χολή τον επύρσευε τόσο τον ετυραννούσε»
5. Γιατί απουσιάζουν τα σχόλια του συγγραφέα; Εντοπίστε τα ελάχιστα που υπάρχουν.
6. Ποια η λύση που δίνει ο συγγραφέας στην πλοκή του διηγήματος;
7. Ήταν η λύση αυτή της επιθυμίας των ηρώων;
8. Επιτυγχάνεται η κάθαρση των θεατών; Ποια η στάση των γειτόνων που παίζουν το ρόλο του χορού σε ένα αρχαίο δράμα;

ΣΥΝΔΥΑΣΤΙΚΕΣ ΕΡΩΤΗΣΕΙΣ ΤΩΝ ΔΥΟ ΚΕΙΜΕΝΩΝ

1. Να σχολιάστε τη γλώσσα του Θεοτόκη.
2. Ο Κ. Θεοτόκης στα έργα του αναδεικνύει κοινωνικά προβλήματα. Ποια τέτοια θέματα θίγουν τα δυο αυτά διηγήματα;
3. Ποια η αιτία των φόνων; Ποια η δυναμική της αιτίας αυτής για την διάπραξη φόνων;
4. Τα δυο αυτά έργα έχουν τραγικό χαρακτήρα. Μπορείτε να αναδείξετε συσχετίσεις με την αρχαία τραγωδία;
5. Ποιοι ήρωες μοιάζουν στη συμπεριφορά τους στα δυο αυτά έργα; Ποιες διαφορές θα εντόπιζες;
6. Θα μπορούσε να συμβεί σήμερα μια ιστορία σαν αυτές που παρουσιάζονται στα δυο αυτά έργα; Να απαντήσετε λαμβάνοντας υπόψη διάφορες παραμέτρους όπως την αλλαγή στις σχέσεις των δυο φύλων, στις νοοτροπίες, στα ήθη και στο δίκαιο. Να περιγράψετε την κοινωνία στην οποία διαδραματίζονται τα γεγονότα.
7. Κατά τη γνώμη σας οι εγκληματίες είναι μόνο αυτοί υπεύθυνοι για τις πράξεις τους;
8. Πως σχετίζονται οι εκάστοτε κοινωνικές συνθήκες με το έγκλημα;
9. Υπάρχει συγχώρεση για τον φονιά;
10. ΕΑΝ ΕΧΕΤΕ ΧΡΟΝΟ ΔΕΙΤΕ ΣΤΟ YUTUBE ΤΗΝ ΤΑΙΝΙΑ ΜΙΚΡΟΥ ΜΗΚΟΥΣ ‘ΤΟ ΠΙΣΤΟΜΑ’ ΚΑΙ ΔΙΑΠΙΣΤΩΣΤΕ ΤΗΝ ΑΦΑΙΡΕΤΙΚΟΤΗΤΑ ΤΗΣ.

4ο ΜΑΘΗΜΑ

Ποιες ομοιότητες και ποιες διαφορές εντοπίζεται ανάμεσα στα έργα «ΝΕΟΙ ΤΗΣ ΣΙΔΩΝΑΣ» Του Καβάφη και του Αναγνωστάκη;